

 **ข้อบังคับมหาวิทยาลัยธรรมศาสตร์**

**ว่าด้วยการศึกษาชั้นปริญญาแพทยศาสตรบัณฑิต พ.ศ. ๒๕๖๖**

**.......................................................**

โดยที่เป็นการสมควรปรับปรุงข้อบังคับมหาวิทยาลัยธรรมศาสตร์ว่าด้วยการศึกษาชั้นปริญญา
แพทยศาสตรบัณฑิต

อาศัยอำนาจตามความในมาตรา ๒๓ (๒) แห่งพระราชบัญญัติมหาวิทยาลัยธรรมศาสตร์
พ.ศ. ๒๕๕๘ สภามหาวิทยาลัยในการประชุมครั้งที่ ๔/๒๕๖๖ เมื่อวันที่ ๒๘ มีนาคม ๒๕๖๖ ออกข้อบังคับไว้ดังต่อไปนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการศึกษาชั้นปริญญาแพทยศาสตรบัณฑิต พ.ศ. ๒๕๖๖”

**ข้อ ๒** ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

**ข้อ ๓** ในข้อบังคับนี้

“มหาวิทยาลัย” หมายความว่า มหาวิทยาลัยธรรมศาสตร์

“สภามหาวิทยาลัย” หมายความว่า สภามหาวิทยาลัยธรรมศาสตร์

“อธิการบดี” หมายความว่า อธิการบดีมหาวิทยาลัยธรรมศาสตร์

“คณะ” หมายความว่า คณะแพทยศาสตร์

“คณบดี” หมายความว่า คณบดีคณะแพทยศาสตร์

“หน่วยกิต” หมายความว่า ปริมาณการศึกษาซึ่งคณะจัดให้แก่นักศึกษาตามปกติ

“หนึ่งหน่วยกิต”หมายความว่า ระยะเวลาที่นักศึกษาจะต้องศึกษาในห้องเรียน หรือนอกห้องเรียนหรือการฝึกปฏิบัติในคลินิก ในหอผู้ป่วย ภาคสนามหรือชุมชน โดยวิธีการเรียนการสอนทุกประเภท
ในระยะเวลา ๑ สัปดาห์ มีเวลารวมประมาณ ๓๐ – ๔๐ ชั่วโมง

**ข้อ ๔** ให้อธิการบดีรักษาการให้เป็นไปตามข้อบังคับนี้ และให้มีอำนาจออกประกาศมหาวิทยาลัยเพื่อปฏิบัติให้เป็นไปตามข้อบังคับนี้

**หมวด ๑**

**บททั่วไป**

**ข้อ ๕** ผู้สมัครเข้าเป็นนักศึกษาต้องมีคุณสมบัติตามที่กำหนดไว้ในข้อกำหนดของโครงการรับเข้าศึกษา และมีคุณสมบัติในทุกประการ ดังต่อไปนี้

(๑) มีสุขภาพดี ไม่เป็นโรค อาการของโรคหรือพิการตามประกาศกลุ่มสถาบันแพทยศาสตร์
แห่งประเทศไทย เรื่อง คุณสมบัติเฉพาะของผู้สมัครเข้าศึกษาหลักสูตรแพทยศาสตรบัณฑิต

(๒) มีเจตคติที่ดีต่อวิชาชีพแพทย์ เหตุผล แรงจูงใจ และความตั้งใจในการเป็นแพทย์

(๓) ยึดมั่นในคุณธรรมและจริยธรรม การรักษาระเบียบวินัยและขนบธรรมเนียมประเพณี

(๔) เป็นผู้มีสุขภาพจิตและบุคลิกภาพที่ดี

(๕) มีความสนใจในสังคมและสิ่งแวดล้อม

(๖) มีความรู้รอบตัวและความสนใจใฝ่รู้

(๗) มีประวัติความประพฤติและบุคลิกภาพดี และมีความตั้งใจที่จะเป็นแพทย์ปฏิบัติงาน
เพื่อชุมชนโดยเฉพาะอย่างยิ่งโครงการผลิตแพทย์เพื่อชาวชนบท และโครงการกระจายแพทย์หนึ่งอำเภอ
หนึ่งทุน

 (๘) มีคุณวุฒิการศึกษาอย่างใดอย่างหนึ่ง ดังต่อไปนี้

 (๘.๑) กลุ่มที่ ๑ เป็นผู้สำเร็จการศึกษาชั้นมัธยมศึกษาตอนปลาย และมีคุณสมบัติทั่วไป
และไม่มีลักษณะต้องห้ามตามข้อบังคับมหาวิทยาลัยธรรมศาสตร์ว่าด้วยการศึกษาระดับปริญญาตรี

 (๘.๒) กลุ่มที่ ๒ เป็นอาจารย์พรีคลินิกซึ่งมหาวิทยาลัยของรัฐส่งมาศึกษาเป็นกรณีพิเศษ
ทั้งนี้ โดยความเห็นชอบของคณะกรรมการประจำคณะ

 (๙) เป็นผู้มีคุณสมบัติเช่นเดียวกับผู้ซึ่งเข้ารับราชการเป็นข้าราชการพลเรือนตามพระราชบัญญัติระเบียบข้าราชการพลเรือน พ.ศ.๒๕๕๑ ยกเว้นคุณสมบัติตามมาตรา ๓๖ ก. (๒) มิให้นำมาใช้บังคับ

 (๑๑) คุณสมบัติอื่นตามที่สภามหาวิทยาลัยกำหนด

 **ข้อ ๖** การคัดเลือกผู้สมัครเข้าเป็นนักศึกษาให้เป็นไปตามระเบียบการสอบคัดเลือกบุคคล
เข้าศึกษาในสถาบันการศึกษาอุดมศึกษาของสำนักงานคณะกรรมการการอุดมศึกษาหรือวิธีอื่นที่มหาวิทยาลัย โดยความเห็นชอบของสภามหาวิทยาลัยกำหนด

 **ข้อ ๗** ก่อนขึ้นทะเบียนเป็นนักศึกษาให้ผู้ที่ผ่านการคัดเลือกทำสัญญาผูกพันเพื่อเข้ารับราชการหรือปฏิบัติงานเมื่อสำเร็จการศึกษาแล้วตามที่มหาวิทยาลัยกำหนด

**หมวด ๒**

**ระบบการจัดการศึกษา**

**ข้อ ๘** การจัดการศึกษาของคณะให้ใช้ระบบทวิภาค โดยในหนึ่งปีการศึกษามีสองภาคการศึกษาคือ ภาคการศึกษาที่ ๑ และภาคการศึกษาที่ ๒

**ข้อ ๙** ระบบทวิภาคในหนึ่งภาคการศึกษาอาจมีระยะเวลากี่สัปดาห์ก็ได้แต่ต้องมีชั่วโมง
การสอนในแต่ละรายวิชาให้เป็นไปตามหลักเกณฑ์การคำนวณชั่วโมงต่อหนึ่งหน่วยกิต

 **ข้อ ๑๐** การเปิดและปิดภาคการศึกษาในแต่ละปีการศึกษาให้เป็นไปตามที่คณะกำหนด

 **ข้อ ๑๑** การจัดการศึกษาในหลักสูตรแพทยศาสตรบัณฑิตมี ๒ ลักษณะ ดังนี้

 (๑) วิชาศึกษาทั่วไปและวิชาพื้นฐานทางวิทยาศาสตร์และคณิตศาสตร์ซึ่งจัดการศึกษาเป็นระบบหน่วยกิตตามข้อบังคับมหาวิทยาลัยธรรมศาสตร์ที่ว่าด้วยการศึกษาระดับปริญญาตรี

 (๒) วิชาที่จัดสอนโดยคณะซึ่งมีลักษณะบูรณาการเนื้อหาวิชาหลายวิชารวมกันและจัดการเรียนการสอนเป็นหน่วยการเรียน (Block) โดยเป็นการศึกษาที่เน้นกระบวนการใช้ปัญหาเป็นหลักและชุมชนเป็นฐาน

 **ข้อ ๑๒** การศึกษาในหลักสูตรแพทยศาสตรบัณฑิตให้ใช้เวลาศึกษาสิบสองภาคการศึกษา (หกปี) โดยแบ่งการศึกษาออกเป็น ๓ ระยะ ดังต่อไปนี้

(๑) ระยะที่ ๑ ศึกษาวิชาศึกษาทั่วไป วิชาพื้นฐานทางวิทยาศาสตร์และคณิตศาสตร์ และวิชาเลือกเสรีจำนวน ๓ หน่วยกิต โดยใช้เวลาในการศึกษาสองภาคการศึกษา

(๒) ระยะที่ ๒ ศึกษาวิชาวิทยาศาสตร์การแพทย์ และวิชาเลือกเสรีจำนวน ๔ หน่วยกิต
โดยใช้เวลาในการศึกษาสี่ภาคการศึกษา

(๓) ระยะที่ ๓ ศึกษาทางด้านคลินิก โดยใช้เวลาในการศึกษาหกภาคการศึกษา

ผู้มีคุณสมบัติตามข้อ ๕ (๘) (๘.๒) ให้ได้รับยกเว้นไม่ต้องศึกษาวิชาในหลักสูตรระยะที่ ๑
และต้องศึกษาวิชาในหลักสูตรระยะที่ ๒ และระยะที่ ๓ ให้ครบภายในสิบภาคการศึกษา

**หมวด ๓**

**การลงทะเบียนเรียน**

**ข้อ ๑๓** การลงทะเบียนเรียนรายวิชาให้เป็นไปตามหลักเกณฑ์ ดังต่อไปนี้

(๑) การลงทะเบียนเรียนรายวิชาในหลักสูตรระยะที่ ๑ ให้เป็นไปตามข้อบังคับมหาวิทยาลัยธรรมศาสตร์ที่ว่าด้วยการศึกษาระดับปริญญาตรี

(๒) การลงทะเบียนเรียนรายวิชาในหลักสูตรระยะที่ ๒ และระยะที่ ๓ ในแต่ละภาคการศึกษา
ให้นักศึกษาลงทะเบียนเรียนรายวิชาตามจำนวนหน่วยกิตที่ปรากฏในแผนการศึกษาที่คณะได้กำหนดขึ้นสำหรับการศึกษาในชั้นปีนั้น

(๓) นักศึกษาต้องลงทะเบียนเรียนและสอบผ่านรายวิชาในหลักสูตรระยะที่ ๑ ทั้งหมด
และมีค่าระดับเฉลี่ยสะสมไม่ต่ำกว่า ๒.๐๐ จึงจะสามารถลงทะเบียนรายวิชาในหลักสูตรระยะที่ ๒ ได้

(๔) นักศึกษาต้องลงทะเบียนเรียนและสอบผ่านรายวิชาในหลักสูตรระยะที่ ๒ ทั้งหมด
และมีค่าระดับเฉลี่ยสะสมไม่ต่ำกว่า ๒.๐๐ จึงจะสามารถลงทะเบียนรายวิชาตามหลักสูตรระยะที่ ๓ ได้

(๕) นักศึกษาที่กำลังศึกษารายวิชาในหลักสูตรระยะที่ ๒ หรือระยะที่ ๓ และมีค่าระดับเฉลี่ยสะสมต่ำกว่า ๒.๐๐ สามารถลงทะเบียนเรียนซ้ำในรายวิชาของหลักสูตรระยะที่ ๒ หรือระยะที่ ๓ ที่นักศึกษาสอบได้ระดับต่ำกว่า C+ ได้

**หมวด ๔**

**การวัดผลการศึกษา**

**ข้อ ๑๔** ให้คณะจัดการวัดผลการศึกษาสำหรับรายวิชาในหลักสูตรระยะที่ ๒ หรือระยะที่ ๓
ที่นักศึกษาลงทะเบียนเรียนไว้ในแต่ละภาคการศึกษาเมื่อสิ้นสุดการศึกษาในรายวิชานั้นทันที

**ข้อ ๑๕** การสอบประมวลวิชาเวชศาสตร์ให้เป็นไปตามหลักเกณฑ์ ดังต่อไปนี้

(๑) ให้นักศึกษาชั้นปีที่ ๓ ที่ศึกษาทุกรายวิชาหลักของปีที่ ๓ ครบตามแผนกำหนดการของคณะ เป็นผู้มีสิทธิ์สอบประมวลวิชาเวชศาสตร์ ๑ วิทยาศาสตร์การแพทย์พื้นฐาน

(๒) ให้นักศึกษาชั้นปีที่ ๕ ที่ศึกษาวิทยาศาสตร์การแพทย์คลินิก (ระดับคลินิก) มาแล้วไม่น้อยกว่าสามภาคการศึกษา และได้ศึกษารายวิชาระดับคลินิกในชั้นปีที่ ๕ มาแล้วไม่น้อยกว่ากึ่งหนึ่งของจำนวนหน่วยกิต
ในชั้นปีที่ ๕ ของหลักสูตร เป็นผู้มีสิทธิ์สอบประมวลวิชาเวชศาสตร์ ๒ วิทยาศาสตร์คลินิก ภาคทฤษฎี

(๓) ให้นักศึกษาชั้นปีที่ ๖ ที่ศึกษาวิทยาศาสตร์การแพทย์คลินิก (ระดับคลินิก) มาแล้วไม่น้อยกว่า
ห้าภาคการศึกษา โดยได้ศึกษารายวิชาระดับคลินิกในชั้นปีที่ ๖ มาแล้วไม่น้อยกว่ากึ่งหนึ่งของจำนวนหน่วยกิตในชั้นปีที่ ๖ ของหลักสูตร เป็นผู้มีสิทธิ์สอบประมวลวิชาเวชศาสตร์ ๒ วิทยาศาสตร์คลินิก ภาคปฏิบัติ

**ข้อ ๑๖** การประเมินผลการสอบประมวลวิชาด้านเวชศาสตร์ แบ่งเป็น ๒ ระดับ ดังนี้

(๑) ระดับใช้ได้ (S)

(๒) ระดับยังใช้ไม่ได้ (U)

**ข้อ ๑๗** ให้คณะจัดสอบประมวลวิชาด้านเวชศาสตร์แต่ละประมวลวิชา อย่างน้อยปีละ ๑ ครั้ง
แต่ไม่เกิน ๓ ครั้ง

**หมวด ๕**

**สถานภาพทางวิชาการ**

**ข้อ ๑๘** สถานภาพทางวิชาการของนักศึกษาให้เป็นไปตามข้อบังคับมหาวิทยาลัยธรรมศาสตร์
ที่ว่าด้วยการศึกษาระดับปริญญาตรี

**ข้อ ๑๙** นักศึกษาอาจถูกถอนชื่อออกจากทะเบียนนักศึกษาได้ในกรณี ดังต่อไปนี้

(๑) ศึกษารายวิชาในหลักสูตรระยะที่ ๑ ไม่ครบถ้วนตามข้อกำหนดของหลักสูตรหรือได้ค่าระดับเฉลี่ยสะสมต่ำกว่า ๒.๐๐ ภายในระยะเวลาสี่ภาคการศึกษา

(๒) ศึกษารายวิชาในหลักสูตระยะที่ ๒ ไม่ครบถ้วนตามข้อกำหนดของหลักสูตรหรือได้ค่าระดับเฉลี่ยสะสมต่ำกว่า ๒.๐๐ ภายในระยะเวลาแปดภาคการศึกษา นับแต่ภาคแรกที่เริ่มศึกษาหลักสูตรระยะที่ ๒

(๓) ศึกษารายวิชาตามหลักสูตรระยะที่ ๓ ไม่ครบถ้วนตามข้อกำหนดของหลักสูตรหรือได้ค่าระดับเฉลี่ยสะสมต่ำกว่า ๒.๐๐ ภายในระยะเวลาสิบสองภาคการศึกษา นับแต่ภาคแรกที่เริ่มศึกษาหลักสูตรระยะที่ ๓

**ข้อ ๒๐** กรณีนักศึกษามีปัญหาทางด้านพฤติกรรมและสุขภาพจิตจนอาจเป็นอุปสรรค
ต่อการศึกษาและการประกอบวิชาชีพในอนาคต ให้อธิการบดีโดยข้อเสนอของคณบดีแต่งตั้งคณะกรรมการพิจารณาพฤติกรรมและสุขภาพจิตจากผู้ปฏิบัติงานในมหาวิทยาลัยจำนวนไม่น้อยกว่า ๓ คน เพื่อพิจารณาว่านักศึกษาดังกล่าวสมควรพ้นสถานภาพนักศึกษาหรือไม่ และเสนอต่ออธิการบดีพิจารณาอนุมัติต่อไป

**ข้อ ๒๑** การพ้นสถานภาพการเป็นนักศึกษาเพราะเหตุตามข้อ ๒๐ ให้นักศึกษาผู้นั้นมีสถานภาพ
ดังต่อไปนี้

 (๑) กรณีที่ศึกษาผ่านน้อยกว่า ๑๒๐ หน่วยกิต ให้พ้นสถานภาพการเป็นนักศึกษาในหลักสูตร
แพทยศาสตรบัณฑิต

(๒) กรณีที่ศึกษาผ่านมากกว่า ๑๒๐ หน่วยกิต ให้นักศึกษาสามารถแจ้งความประสงค์เพื่อศึกษาในหลักสูตรวิทยาศาสตรบัณฑิต สาขาวิชาวิทยาศาสตร์การแพทย์ของคณะได้ ทั้งนี้ โดยเป็นไปตามหลักเกณฑ์การพิจารณาของคณะกรรมการประจำคณะ

**ข้อ ๒๒** เมื่อผู้มีคุณสมบัติตามข้อ ๕ (๘) (๘.๑) ได้ขึ้นทะเบียนเป็นนักศึกษาของคณะในภาคการศึกษาครบสิบสองปีการศึกษาแล้ว หรือผู้มีคุณสมบัติตามข้อ ๕ (๘) (๘.๒) ได้ขึ้นทะเบียนเป็นนักศึกษาของคณะในภาคการศึกษาครบสิบปีการศึกษาแล้ว หากนักศึกษาผู้ใดมีผลการศึกษาไม่เพียงพอที่จะได้รับการเสนอชื่อเพื่อรับปริญญาตามข้อบังคับนี้ นักศึกษาผู้นั้นจะต้องถูกถอนชื่อออกจากทะเบียนนักศึกษาและหน่วยกิตสะสมที่ได้ไว้ทั้งหมดจะนำมาใช้เพื่อประโยชน์ในการศึกษาในมหาวิทยาลัยต่อไปไม่ได้

**หมวด ๖**

**การอนุมัติปริญญา และการได้รับปริญญาเกียรตินิยม**

**ข้อ ๒๓** การเสนอชื่อเพื่อรับปริญญาให้เป็นไปตามข้อบังคับมหาวิทยาลัยธรรมศาสตร์
ที่ว่าด้วยการศึกษาระดับปริญญาตรี

นักศึกษาซึ่งจะได้รับการเสนอชื่อเพื่อรับปริญญาต้องมีคุณสมบัติ ดังต่อไปนี้

(๑) ได้ค่าระดับเฉลี่ยสะสมไม่ต่ำกว่า ๒.๐๐

(๒) สอบประมวลวิชาเวชศาสตร์ได้ระดับ S

(๓) ได้ขึ้นทะเบียนเป็นนักศึกษามาแล้วไม่น้อยกว่าสิบสองภาคการศึกษาสำหรับผู้ที่ต้องศึกษาตามหลักสูตรระยะที่ ๑ หรือสิบภาคการศึกษาสำหรับผู้ที่ได้รับการยกเว้นไม่ต้องศึกษาตามหลักสูตรระยะที่ ๑

**ข้อ ๒๔** ปริญญาตรีเกียรตินิยมมีสองระดับ ดังนี้

(๑) ปริญญาตรีเกียรตินิยมอันดับหนึ่งให้แก่นักศึกษาที่มีคุณสมบัติ ดังนี้

 (๑.๑) ได้ศึกษารายวิชาครบตามหลักสูตรภายในระยะเวลาห้าปีการศึกษา สำหรับผู้ที่ได้รับ
การยกเว้นไม่ต้องศึกษารายวิชาตามหลักสูตรระยะที่ ๑ หรือศึกษารายวิชาครบตามหลักสูตรภายในหกปีการศึกษา สำหรับผู้ที่ต้องศึกษารายวิชาตามหลักสูตรระยะที่ ๑

 (๑.๒) ได้ค่าระดับเฉลี่ยสะสมทุกรายวิชาไม่ต่ำกว่า ๓.๕๐

 (๑.๓) ไม่เคยได้ระดับยังใช้ไม่ได้ (U) หรือต่ำกว่าระดับพอใช้ (C) ในรายวิชาใด และ

 (๑.๔) ไม่เคยศึกษาซ้ำในรายวิชาใด

(๒) ปริญญาตรีเกียรตินิยมอันดับสองให้แก่นักศึกษาที่มีคุณสมบัติ ดังนี้

 (๒.๑) กรณีที่หนึ่ง

 (๒.๑.๑) ได้ศึกษารายวิชาครบตามหลักสูตรภายในเวลาห้าปีการศึกษา สำหรับผู้ที่ได้รับ
การยกเว้นไม่ต้องศึกษารายวิชาตามหลักสูตรระยะที่ ๑ หรือศึกษารายวิชาครบตามหลักสูตรภายในหกปีการศึกษา สำหรับผู้ที่ต้องศึกษารายวิชาตามหลักสูตรระยะที่ ๑

 (๒.๑.๒) ได้ค่าระดับเฉลี่ยสะสมสำหรับทุกรายวิชาไม่ต่ำกว่า ๓.๕๐

 (๒.๑.๓) ไม่เคยได้ระดับตก (F) หรือระดับยังใช้ไม่ได้ (U) ในรายวิชาใด และ

 (๒.๑.๔) ไม่เคยศึกษาซ้ำในรายวิชาใด

 (๒.๒) กรณีที่สอง

 (๒.๒.๑) ได้ศึกษารายวิชาครบตามหลักสูตรภายในเวลาห้าปีการศึกษา สำหรับผู้ที่ได้รับการยกเว้นไม่ต้องศึกษารายวิชาตามหลักสูตรระยะที่ ๑ หรือศึกษารายวิชาครบตามหลักสูตรภายในหกปีการศึกษา สำหรับผู้ที่ต้องศึกษารายวิชาตามหลักสูตรระยะที่ ๑

 (๒.๒.๒) ได้ค่าระดับเฉลี่ยสะสมสำหรับทุกรายวิชาไม่ต่ำกว่า ๓.๒๕

 (๒.๒.๓) ไม่เคยได้ระดับยังใช้ไม่ได้ (U) หรือต่ำกว่าระดับพอใช้ (C) ในรายวิชาใด และ

 (๒.๒.๔) ไม่เคยศึกษาซ้ำในรายวิชาใด

กรณีนักศึกษาลาพักการศึกษาหรือมีเหตุจำเป็นอื่นที่ทำให้ไม่สามารถศึกษาได้และอธิการบดีเห็นสมควรให้ลาพักการศึกษามิให้นับระยะเวลาลาพักการศึกษาดังกล่าวเป็นระยะเวลาศึกษาตาม (๑) (๑.๑) และ (๒) (๒.๑) (๒.๑.๑) และ (๒.๒) (๒.๒.๑)

 ประกาศ ณ วันที่ ๓ พฤษภาคม พ.ศ. ๒๕๖๖

 (ศาสตราจารย์ ดร.สุรพล นิติไกรพจน์)

 นายกสภามหาวิทยาลัย